Hesteracen quarter horse er en varmblod, og menes at have arabere, berbere, turkmenske heste, andalusiere og engelsk fuldblod som forfædre. Den stammer fra USA, hvor den er opkaldt efter et "quarter-mile-race" (et væddeløb) i 1700-tallet. Den er stærk og udholdende og er i mange år blevet brugt som kvæghest. I USA er der i dag over to millioner registrerede quarter-horses. Den er en af verdens hurtigste heste, og rekorden for en kvart mil (0,4 km) er 20 sekunder. Den findes i alle farver, undtagen broget (plettet) og bliver mellem 145-155 cm i stangmål.